Title: Vyhodnotenie plnenia opatrení na realizáciu Lisabonskej stratégie v podmienkach Slovenskej republiky k 28
Author: holesova
Last saved by: jost
Company: ÚV SR - OEI

Vyhodnotenie plnenia opatrení na realizáciu lisabonskej stratégie v podmienkach Slovenskej republiky – stav k 28. februáru 2005

Dňa 24. marca 2004 vláda Slovenskej republiky svojím uznesením č. 251/2004 schválila dokument „Pozícia Slovenskej republiky k lisabonskému procesu“.  Dôležitou súčasťou tohto dokumentu bolo stanovenie krátkodobých, strednodobých a dlhodobých opatrení zameraných na dosiahnutie cieľov lisabonskej stratégie. V tom čase šlo o prvý a jediný dokument Slovenskej republiky, ktorý prostredníctvom stanovených úloh ašpiroval na čo najväčšie priblíženie sa k cieľom vytýčeným v tejto stratégii. 

I keď obdobie jedného roka je relatívne krátke, v jeho priebehu došlo k dvom základným posunom, ktoré menia podmienky, za ktorých sa lisabonská stratégia uskutočňuje. Posun na úrovni Európskej únie spôsobilo jej strednodobé hodnotenie navrhnuté Európskou komisiou začiatkom februára 2005, ktoré predstavuje oživenie, presnejšie nasmerovanie a celkovo redefiníciu lisabonskej stratégie, jej princípov a nástrojov. Posun na úrovni Slovenskej republiky bol uskutočnený prijatím Stratégie konkurencieschopnosti Slovenska do roku 2010 (Národná lisabonská stratégia) začiatkom februára 2005. 

Vzhľadom na zmeny vyplývajúce z redefinovania lisabonskej stratégie na úrovni EÚ dochádza k potrebe prehodnotenia opatrení obsiahnutých v pôvodnej pozícii Slovenskej republiky k lisabonskému procesu z marca 2004. Niektoré z nich sa stali neaktuálnymi a už nevypovedajú o krokoch, ktoré sa na dosiahnutie cieľov lisabonskej stratégie plánujú realizovať. Ďalšie bude potrebné premietnuť do pripravovaných akčných plánov, resp. zastrešiť v rámci budúceho Národného akčného programu, a tak sa vyhnúť neprehľadnosti a súčasne i duplicite pri monitorovaní ich plnenia. Prehľad je obsiahnutý v prílohe č. 1. 

Na základe ich aktuálnosti je možné opatrenia vyčleniť do týchto skupín:
-	opatrenia, ktoré boli splnené a sú už neaktuálne (10 opatrení),
-	opatrenia, ktoré sa ocitli mimo lisabonskej stratégie (najmä týkajúce sa zdravotníctva), i keď sú aktuálne na základe iných politík štátu,
-	opatrenia, ktoré spadajú do redefinovanej lisabonskej stratégie a ktoré bude potrebné prevziať do príslušných akčných plánov, či Národného lisabonského akčného programu na jeseň t. r.,
-	opatrenia, ktoré stratili aktuálnosť celkovo.

Príloha č. 2 obsahuje prehľad plnenia tzv. „lisabonských“ smerníc, ktorých transpozícia v jednotlivých členských štátov je relevantná z hľadiska plnenia cieľov lisabonskej stratégie a je kontrolovaná EK. Transpozícia týchto smerníc zostáva naďalej plne aktuálna. K 28. februáru 2005 bolo zo 72 smerníc úplne aproximovaných 53 (74%), čo je o 17 smerníc viac ako pred rokom. Čiastočne aproximovaných  je aktuálne 8 (11%) a  neaproximovaných 11 smerníc (15%). Ich plnenie sa bude naďalej vyhodnocovať. Materiál v tejto časti poskytuje informácie o plnení aproximačných úloh a nemá za cieľ meniť gestorstvá smerníc už určené na základe iných uznesení vlády SR či iných rozhodnutí. 

Smernica č. 2002/84/EC sa nepreberá, nakoľko nie je relevantná pre SR.